
Képviselő-testület
2019. …………..-i ülésére

Tisztelt Képviselő-testület!


Tárgy: 
Az új zuglói parkolásüzemeltetési rendszer kialakításáról szóló 
207/2019. (V. 13.) önkormányzati határozat végrehajtásához 
szükséges egyes döntésekről
I. Bevezetés
A közúti közlekedésről szóló 1988. évi I. törvény (a továbbiakban: Kkt.) állapítja meg a közutakon, valamint az állami és helyi önkormányzatok tulajdonában álló közforgalom elől el nem zárt magánutakon, tereken, parkokban és egyéb közterületeken kialakított várakozási területen járművekkel történő várakozás rendjére vonatkozó főbb szabályokat. A Kkt. kifejezetten felhív arra, hogy: „a lakott területeket, különösen a történelmi városrészeket, a műemléki és védett természeti területeket, továbbá a gyógy- és üdülőhelyeket forgalomszabályozási eszközökkel és megfelelő várakozási díjak alkalmazásával is fokozottan védeni kell a közúti közlekedés károsító hatásaitól”. A jogi szabályozásban többféle fogalommal – várakozási rend, parkolásüzemeltetés, fizető parkolás – körülírt, de alapvetően azonos tartalmú önkormányzati feladat megfelelő ellátása a lakott területek élhetőségét szolgálja. 
A Kkt. egyértelműen rögzíti, hogy a járművek helyi közutakon, valamint helyi önkormányzat tulajdonában álló közforgalom elől el nem zárt magánutakon, tereken, parkokban és egyéb közterületeken történő várakozása a helyi önkormányzat vagy törvényben erre felhatalmazott közszolgáltató és a várakozási terület igénybevevője közötti polgári jogi jogviszony. A kijelölt várakozási területeken a járművel történő, várakozási célú használatért várakozási díjat – adott esetben pótdíjat – kell fizetni.
A Budapest Főváros Közgyűlése kapott rendeletalkotási felhatalmazást arra, hogy a várakozási területek tekintetében megállapítsa:
a) az egyes díjköteles várakozási területeket, valamint azok kategóriáját,
b) várakozási területenként vagy kategóriánként a díjköteles várakozási időszakot,
c) a fizetendő várakozási díj mértékét,
d) a díjköteles várakozás megengedett leghosszabb időtartamát, valamint
e) a díjfizetés alól mentesítettek, valamint a kedvezményes várakozásra jogosultak körét, a kedvezményes várakozási díj mértékét, azzal, hogy a kedvezményes várakozásra jogosultak körének bővítésére a kerületi képviselő-testület jogosult.
A Magyarország helyi önkormányzatairól szóló 2011. évi CXXXIX. törvény (a továbbiakban: Mötv.) alapján a helyi önkormányzat a képviselő-testület feladatkörébe tartozó közszolgáltatások ellátására – a jogszabályban meghatározottak szerint – költségvetési szervet, a polgári perrendtartásról szóló törvény szerinti gazdálkodó szervezetet, nonprofit szervezetet és egyéb szervezetet alapíthat, továbbá szerződést köthet természetes és jogi személlyel vagy jogi személyiséggel nem rendelkező szervezettel.
Ugyanakkor a Mötv. 16/A. §-a behatárolja azt a szervezeti kört, amelyen belül a várakozási (parkolási) közszolgáltatás ellátható. „A helyi közutakon, a helyi önkormányzat tulajdonában álló közforgalom elől el nem zárt magánutakon, valamint tereken, parkokban és egyéb közterületeken közúti járművel történő várakozási (parkolási) közszolgáltatást
a) a helyi önkormányzat,
b) kizárólag e közszolgáltatási feladat ellátására alapított költségvetési szerv,
c) 100%-os önkormányzati tulajdonban álló gazdasági társaság, továbbá e gazdasági társaság 100%-os tulajdonában álló gazdasági társaság,
d) önkormányzati társulás, vagy
e) a közterület-felügyelet
láthatja el külön törvényben szabályozottak szerint.”
A „külön törvény” a Kkt. és a közterület-felügyeletről szóló 1999. évi LXIII. törvény (a továbbiakban: Kftv.) is lehet. Az alapvető rendelkezések a Kkt.-ben kapnak helyet, a Kftv.arra az esetre szabályoz, ha a közfeladatot közterület-felügyelet vagy közterület-felügyelő látja el. 
A Kkt. a szervezeti megoldások között hagy mozgásteret a helyi önkormányzat számára. A Kkt. 9/D. § (4) bekezdése azt mondja ki, hogy: „[a] helyi önkormányzat a Mötv. 16/A. §-ában meghatározott gazdasági társasággal” közszolgáltatási szerződést köthet, a továbbiakban pedig a szerződés főbb tartalmi elemeiről rendelkezik. Ugyanakkor a továbbiakban: Kftv. részletesen szabályozza a másik utat is: a Kftv.1. § alapján a települési önkormányzat a „várakozási közszolgáltatás” nyújtásáról a közterület-felügyelet vagy közterület-felügyelő útján is gondoskodhat. Mi több, a Kftv. 10. § (3) bekezdése az adatkezelési szabályokat is megállapítja: „a közterület-felügyelet vagy felügyelő a díjfizetési kötelezettség teljesítésének ellenőrzésére, a díj- és pótdíjkövetelés érvényesítésére” adatokat, köztük személyes adatokat kezelhet.
A Képviselő-testület azonban másként határozott. A 207/2019. (V. 13.) önkormányzati határozat 1. pontja alapján a parkolásüzemeltetési feladatok ellátása az önkormányzati szervezeti kereteken belül történik. Ez a vonatkozó jogszabályok értelmében nem jelenthet mást, mint azt, hogy az alapfeladatok ellátása nem szervezhető ki, de nyilvánvalóan nem jelentheti, hogy minden részcselekményt önkormányzati szervezeti kereteken belül kell ellátni [pl. ügyfélszolgálat, eszközök javítása, stb.]. 
A határozat 2. pontja a következők szerint rendelkezik: „2. A Képviselő-testület úgy dönt, hogy az 1. pontban meghatározott feladatot az Mötv. 16/A. § a) pontja alapján a Zuglói Polgármesteri Hivatal útján látja el. A Zuglói Közbiztonsági Non-profit Kft. a közszolgáltatási szerződésben meghatározott üzemeltetési feladatait változatlanul ellátja, azzal, hogy a parkolás-üzemeltetés ellenőrzése a Zuglói Polgármesteri Hivatal feladatkörébe kerül.”
A határozat szövegének az értelmezésében a parkolásüzemeltetés feladatösszességéből az ellenőrzés a Polgármesteri Hivatalhoz kerül, a többi tevékenységi elem a Zuglói Közbiztonsági Non-profit Kft. (a továbbiakban: ZKNP) feladatkörében marad.
A közszolgáltatási szerződés 5.2.4. pontja határozza meg a ZKNP a „parkolás-üzemeltetési feladatok irányítása és ellenőrzése” feladatkör részelemeit, az 5.2.5. pont a parkolásüzemeltetési feladatok ellátását, 5.2.6. pontja a parkolóellenőrök ellenőrzésével kapcsolatos teendőket, 5.2.8. pontja az ügyfélszolgálati, 5.2.12. a behajtással összefüggő feladatokat. 
Jelenleg a ZKNP folytatja le a polgármester feladatkörébe tartozó, a parkolási kedvezmények érvényesítésére irányuló eljárást. A ZKNP ügyvezetője dönt a pótdíjakkal kapcsolatos méltányossági eljárásban is. Ezekhez az eljárási elemekhez kapcsolódik a nyilvántartási rendszer, amelyet szintén a ZKNP kezel. 
Ha az „ellenőrzési feladatok” a Polgármesteri Hivatalhoz kerülnek a parkolóellenőrök foglalkoztatásától azok ellenőrzéséig, a parkolási kedvezmények biztosításáról szóló polgármesteri feladat ellátása és a méltányossági jogkör gyakorlása sem lehet másként, hiszen polgármesteri döntés előkészítéséről van szó. 
Értelemszerű, hogy a testületi döntés alapján mind az ellátott feladatkörök csoportosításának, mind pedig azok belső tartalmi elemeinek változniuk kell. A közszolgáltatási szerződés módosítására a hatályos önkormányzati rendelet megalkotását követően kerülhet sor. A közszolgáltatási szerződés módosítását a 4. határozati javaslat szerinti döntés írja elő.
II. Javaslatok
A Polgármesteri Hivatal számára új feladatként határozta meg a képviselő-testület a parkolásüzemeltetés feladatköréből az ellenőrzési feladatokat.
1. A Képviselő-testület a polgármester vagy a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására hozza létre a polgármesteri hivatalt a Mötv. szerint. A Polgármesteri Hivatalt a Képviselő-testület szervezeti és működési szabályzatában fel kell jogosítani arra, hogy a parkolásüzemeltetés rá háruló új feladatait elláthassa. 
A Polgármesteri Hivatal a feladatkörében olyan módon és tartalommal járhat el polgári jogi jogviszonyokban, ahogyan azt a számára a tárgykört szabályozó önkormányzati rendelet lehetővé teszi. A Képviselő-testület szervezeti és működési szabályzatában ezt a rendelkezést, valamint a mellékletben az átruházott feladatkört meg kell jeleníteni. 
A Képviselő-testület szervezeti és működési szabályzatáról szóló 27/2014. (XI. 14.) önkormányzati rendeletet (a továbbiakban: SZMSZ) ezzel a tartalommal kell módosítani.
2. A helyi önkormányzat a Mötv. hivatkozott 16/A. §-a alapján önkormányzati feladatot a képviselő-testület valamely szerve vagy intézménye által elláthat. 
A képviselő-testület a 2014. május 22-én kelt alapító okiratban költségvetési szervként – 47 fős létszámmal – létrehozta a Zuglói Önkormányzati Rendészetet (a továbbiakban: ZÖR). A ZÖR feladatköre két részre bontható, ellátja:
a) a jogszabályban meghatározott kerületi önkormányzati feladatok egy részét, alapvetően azokat, amelyeket a Mötv. „általános közterület-felügyeleti hatáskör”-nek nevez, valamint
b) Budapest Főváros XIV. kerület közigazgatási területén lévő, de a Fővárosi Önkormányzat tulajdonában lévő közterületen végez önkormányzati feladatokat, amelyeket megállapodással átvállalt Zugló Önkormányzata. 
Bár a Képviselő-testület döntése alapján a parkolásüzemeltetés feladatainak az ellátásában a ZÖR nem vesz részt, felül kell vizsgálni a Zuglói Önkormányzati Rendészet feladatellátásáról szóló 9/2014. (II. 18.) önkormányzati rendeletet (a továbbiakban: Zör.Ör) is. Ennek nem csupán az az oka, hogy a Zör.Ör. teljesen feleslegesen – és hibásan – ismétel meg törvényi szabályokat, hanem azzal összefüggésben is indokolt a felülvizsgálat, hogy a már idézett Kftv.1. § alapján a települési önkormányzat a „várakozási közszolgáltatás” nyújtásáról a közterület-felügyeleten kívül közterület-felügyelő útján gondoskodhat. Ahol a parkolási közszolgáltatás egészét önkormányzati szervezeti kereteken belül látják el, ott önálló közterület-felügyelet nem működik [ld. Budapest II. kerület]. A Zör.Ör. módosítása következtében a felesleges rendelkezések hatályon kívül helyezésére kerül sor.
3. A Képviselő-testület által meghatározott feladat alapján módosítani kell a XIV. kerület közigazgatási területén a járművel várakozás rendjének kialakításáról, és az üzemképtelen járművek tárolásának szabályozásáról szóló 26/2017. (VI. 26.) önkormányzati rendeletet (a továbbiakban: Park.Ör). A Park.Ör. ugyanis megállapítja: „[a]z Önkormányzat a parkolás-üzemeltetési rendszer működtetésére a Zuglói Közbiztonsági Non-profit Kft.-vel (a továbbiakban: parkolás-üzemeltető) kötött a közúti közlekedésről szóló 1988. évi I. törvény (a továbbiakban: Kktv.) 9/D. § (4) bekezdésében foglaltak szerint szerződést”. Mivel a törvényben meghatározott tartalommal megkötött közszolgáltatási szerződés és a Park.Ör. sem felel meg a Képviselő-testület döntésében foglaltaknak, a Park.Ör. szabályait a döntéshez kell igazítani.
A Park.Ör. átfogó módosítására van szükség. A változások a már kiadott kedvezményre jogosító hozzájárulásokat nem érintik. Függetlenül attól, hogy a kedvezményekre való jogosultságok feltételei nem változtak, ugyanazok és ugyanolyan igazolási kötelezettségek mellett juthatnak hozzá a kedvezményekhez, a módosítás mégis jelentős terjedelmű.
A módosításokat nem csupán a feladatoknak a Képviselő-testület határozata szerinti más szervezeti keretrendszerben való megoldása indokolja. Nem nélkülözhető, hogy az önkormányzati rendelet részletesen szabályozza a kedvezményes várakozási hozzájárulásra való jogosultság megállapításának az eljárását. Az eljárási rendelkezéseket ki kell egészíteni az adatkezelési szabályokkal, amelyeknek a jelentős része eddig hiányzott. Amiatt, hogy a kedvezményes várakozási hozzájárulás kiadására irányuló eljárásban a személyes adatok kezelése az érintett kifejezett hozzájárulásán alapul, az eljárásrendet csak kellő felkészülési idő mellett, a még ki nem adott kedvezmények tekintetében lehet majd alkalmazni. 
A rendelettervezetet az 1. melléklet tartalmazza. 
4. Módosítani kell a Zuglói Polgármesteri Hivatal Szervezeti és Működési Szabályzatát. A Polgármesteri Hivatal létszáma 2018. október 1. napja óta 260 fő. Az új feladatok ellátásához meg kell növelni a hivatali létszámot, új szervezeti egységeket kell létrehozni az új feladatok ellátására. A Polgármesteri Hivatal 2019. július 1. napjától kiegészül egy Városüzemeltetési Osztállyal, amelynek két csoportja a Parkolás-ellenőrzési Csoport és az Eljárási Csoport. A Parkolás-ellenőrzési Csoport létszámigénye a következő: 2019. július 1. napjától 29 fő (1 ellenőrzési csoportvezető, 3 diszpécser/operátor, 3 területi, vezető ellenőr, 22 parkolási ellenőr). Ha tovább bővül a zuglói parkolási övezet, az eddig leírtakon felül szükséges lesz további 11 fő felvétele (1 területi, vezető ellenőr és 10 parkolási ellenőr). Az Eljárási Csoport létszámigénye összesen 3 + 1 fő. Így összesen 44 fővel szükséges bővíteni a Polgármesteri Hivatal létszámát. Javaslatot teszek arra, hogy a hivatali létszám 304 főre bővüljön 2019. július 1. napjával. 
A módosítás szövegét a 2. melléklet tartalmazza. 
5. Módosítani kell a Zuglói Polgármesteri Hivatal alapító okiratát. Mivel a hivatal költségvetési szerv, ezért a módosítások során az államháztartásról szóló törvényben foglaltaknak is meg kell felelni. Az államháztartásról szóló 2011. évi CXCV törvény és a végrehajtásáról szóló 368/2011. (XII. 31.) Korm. rendelet szabályai szerint kell a szükséges módosítást átvezetni a Magyar Államkincstár által kiadott formanyomtatványnak megfelelően. Így az Alapító Okirat 4.4. pontja kiegészül egy kormányzati funkciószámmal (045170 Parkoló, garázs üzemeltetése, fenntartása). 
Az alapító okirat módosításának és az egységes szerkezetű szövegének a bemutatását a 3. melléklet tartalmazza.
6. Módosítani kell a ZKNP alapító okiratát. Az alapító okirat módosításának és az egységes szerkezetű szövegének a bemutatását a 4. melléklet tartalmazza.
7. Módosítani kell a ZKNP közszolgáltatási szerződését, amely egyébként 2020. március 31-ig hatályos. Az erre vonatkozó feladatot az 5. határozati javaslat szabja meg.
Kérem a tisztelt Képviselő-testületet, hogy támogassa a döntési javaslatokat!

III. Bizottsági vélemények
Az előterjesztést a Jogi és Ügyrendi Bizottság, valamint a Tulajdonosi és Közbeszerzési Bizottság tárgyalja. A bizottság véleményének az ismertetésére a Képviselő-testület ülésén szóban kerül sor.
IV. Döntési javaslatok
1.
Budapest Főváros XIV. Kerület Zugló Önkormányzat Képviselő-testülete megalkotja az egyes önkormányzati rendeleteknek a parkolásüzemeltetési feladatok átszervezésével összefüggő módosításáról szóló önkormányzati rendeletét az előterjesztés 1. melléklete szerinti tartalommal.
2.
Budapest Főváros XIV. Kerület Zugló Önkormányzat Képviselő-testülete
..../2019. (… …) önkormányzati határozata
a Zuglói Polgármesteri Hivatal Szervezeti és Működési Szabályzat módosításának a jóváhagyásáról
1. Budapest Főváros XIV. Kerület Zugló Önkormányzat Képviselő-testülete a Budapest Főváros XIV. Kerület Zuglói Polgármesteri Hivatal Szervezeti és Működési Szabályzatáról szóló 15/2018. (IX. 13.) normatív jegyzői utasítás módosítását az előterjesztés 2. melléklete szerinti tartalommal jóváhagyja. A Képviselő-testület felhívja a jegyzőt, hogy az utasítást adja ki. 
Határidő: 2019. június 30.
Felelős: jegyző
2. A Képviselő-testület a Hivatal engedélyezett létszámát 2019. július 1-jétől 304 főben határozza meg.
3. A Képviselő-testület felhívja a polgármestert a költségvetési feltételek átcsoportosítás útján történő megteremtésére.
Határidő: 2019. június 30.
Felelős: polgármester (Gazdasági Osztály, Jogi Osztály útján)

A határozathozatal a Magyarország helyi önkormányzatairól szóló 2011. évi CLXXXIX. törvény 47. § (1) és (2) bekezdése alapján egyszerű szótöbbséget igényel.
3.
Budapest Főváros XIV. Kerület Zugló Önkormányzat Képviselő-testülete
…./2019. (… …) önkormányzati határozata
a Budapest Főváros XIV. Kerület Zuglói Polgármesteri Hivatal
alapító okirata módosításáról
1. Budapest Főváros XIV. Kerület Zugló Önkormányzat Képviselő-testülete az előterjesztés 3. melléklete szerinti tartalommal elfogadja a Budapest Főváros XIV. Kerület Zuglói Polgármesteri Hivatal alapító okiratának a módosítását. 
2. A Képviselő-testület felkéri a polgármestert a módosító okirat aláírására, valamint a módosító okiratnak és a módosításokkal egységes szerkezetbe foglalt alapító okiratnak a Magyar Államkincstár részére történő megküldésre.
Határidő: 2019. június 30.
Felelős: polgármester (Gazdasági Osztály, Jogi Osztály útján)
4.
Budapest Főváros XIV. Kerület Zugló Önkormányzat Képviselő-testülete
…./2019. (… …) önkormányzati határozata
a Zuglói Közbiztonsági Non-profit Kft. alapító okirata módosításáról
1. Budapest Főváros XIV. Kerület Zugló Önkormányzat Képviselő-testülete az előterjesztés 4. melléklete szerinti tartalommal elfogadja a Zuglói Közbiztonsági Non-profit Kft. alapító okiratának a módosítását. 
2. A Képviselő-testület felkéri a polgármestert a módosító okirat aláírására. 
Felelős: polgármester (Jogi Osztály útján)
Határidő: 2019. június 15.
3. A Képviselő-testület felkéri a Zuglói Közbiztonsági Non-profit Kft. ügyvezetőjét a változásbejegyzési eljárás kezdeményezésére a Fővárosi Törvényszék Cégbíróságán.
Felelős: Zuglói Közbiztonsági Non-profit Kft. ügyvezetője
Határidő: 2019. június 30. 
A határozathozatal Magyarország helyi önkormányzatairól szóló 2011. évi CLXXXIX. törvény 42. § 7. pontja és 50. §-a alapján minősített szavazattöbbséget igényel.
5.
Budapest Főváros XIV. Kerület Zugló Önkormányzat Képviselő-testülete
…./2019. (… …) önkormányzati határozata
Budapest Főváros XIV. Kerület Zugló Önkormányzata és a Zuglói Közbiztonsági Non-profit Kft. között 2017. június 26-án kelt közszolgáltatási szerződés módosításáról
A Képviselő-testület felkéri a polgármestert, hogy a Budapest Főváros XIV. Kerület Zugló Önkormányzata és a Zuglói Közbiztonsági Non-profit Kft. között 2017. június 26-án kelt közszolgáltatási szerződést az egyes önkormányzati rendeleteknek a parkolásüzemeltetési feladatok átszervezésével összefüggő módosításáról szóló önkormányzati rendelettel elfogadott, a XIV. kerület közigazgatási területén a járművel várakozás rendjének kialakításáról és az üzemképtelen járművek tárolásának szabályozásáról szóló 26/2017. (VI. 26.) önkormányzati rendelet módosítása szerinti tartalommal módosítsa.
Határidő: 2019. augusztus 31.
Felelős: polgármester (Gazdasági Osztály, Jogi Osztály útján)

A határozathozatal a Magyarország helyi önkormányzatairól szóló 2011. évi CLXXXIX. törvény 47. § (1) és (2) bekezdése alapján egyszerű szótöbbséget igényel.

Budapest, 2019. június 6.
								Karácsony Gergely
								     polgármester



1. melléklet a 123-…/2019. előterjesztéshez

Budapest Főváros XIV. Kerület Zugló Önkormányzat
Képviselő-testülete
.../2019. (… …) önkormányzati rendelete
egyes önkormányzati rendeleteknek a parkolásüzemeltetési feladatok átszervezésével összefüggő módosításáról

Budapest Főváros XIV. Kerület Zugló Önkormányzat Képviselő-testülete az 1. alcím tekintetében az Alaptörvény 32. cikk (2) bekezdésében meghatározott eredeti jogalkotói jogkörében, a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 1. és az (5) bekezdés 4. pontjában meghatározott feladatkörében eljárva, a 2. alcím tekintetében az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva, a 3. alcím tekintetében a közúti közlekedésről szóló 1988. évi I. törvény 48. § (5) bekezdés e) pontjában kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 3. pontban meghatározott feladatkörében eljárva, a következőket rendeli el:
1. A Zuglói Önkormányzati Rendészet feladatellátásról szóló 9/2014. (II. 18.) önkormányzati rendelet módosítása
1. § Budapest Főváros XIV. Kerület Zugló Önkormányzat Képviselő-testületének a Zuglói Önkormányzati Rendészet feladatellátásról szóló 9/2014. (II. 18.) önkormányzati rendelet (Zör.Ör) 2. § (2) bekezdése helyébe a következő rendelkezés lép:
„(2) Az (1) bekezdésben rögzített feladatátvállalás nem vonatkozik az 1. mellékletben meghatározott közterületekre.”
2. § Hatályát veszti a Zör.Ör. 
a) 2. § (3) bekezdése, továbbá
b) 3. §-a.
2. A Képviselő-testület szervezeti és működési szabályzatáról szóló 27/2014. (XI. 14.) önkormányzati rendelet módosítása
3. § (1) Budapest Főváros XIV. Kerület Zugló Önkormányzat Képviselő-testületének a Képviselő-testület szervezeti és működési szabályzatáról szóló 27/2014. (XI. 14.) önkormányzati rendelet (a továbbiakban: SZMSZ) 6. alcíme a következő 16/A. §-sal egészül ki:
„16/A. § A Polgármesteri Hivatal önkormányzati feladat ellátása során létrejött polgári jogi jogviszonyban önkormányzati rendelet szerint eljárhat.”
(2) Az SZMSZ 1. melléklet 1.1.42. pontja helyébe a következő rendelkezés lép:
/A Tulajdonosi és Közbeszerzési Bizottság
dönt/
„1.1.42. a kizárólagos használatú várakozóhelyek létesítéséhez történő önkormányzati hozzájárulás kiadásáról és a várakozási megváltási díj nemfizetése esetén a kizárólagos használatú várakozóhely megszüntetésének a kezdeményezéséről (26/2017. (VI. 26.) önkormányzati rendelet 11. § (1) bekezdés)”

(3) Az SZMSZ 2. melléklet 114. és 115. pontja helyébe a következő rendelkezés lép:
/A Polgármester/
„114. várakozási hozzájárulásra való jogosultságot megállapítja, a jogosultságot rögzíti a nyilvántartási rendszerben, és erről – a fővárosi parkolási rendelet 45. § (1) bekezdésének megfelelő adattartalommal – értesíti a kérelmezőt (26/2017. (VI. 26.) önkormányzati rendelet 15. § (2) bekezdés),
115. gépjármű természetes személy üzembentartója kérelmére a polgármester a pótdíj legfeljebb 6 havi részletben történő megfizetését engedélyezi (26/2017. (VI. 26.) önkormányzati rendelet 17. § (1) bekezdés).”

3. A XIV. kerület közigazgatási területén a járművel várakozás rendjének kialakításáról és az üzemképtelen járművek tárolásának szabályozásáról szóló
26/2017. (VI. 26.) önkormányzati rendelet módosítása
4. § Budapest Főváros XIV. Kerület Zugló Önkormányzat Képviselő-testületének a XIV. kerület közigazgatási területén a járművel várakozás rendjének kialakításáról, és az üzemképtelen járművek tárolásának szabályozásáról szóló 26/2017. (VI. 26.) önkormányzati rendelet (a továbbiakban: Ör.) 9/B. §-a a következő (2a) és (2b) bekezdéssel egészül ki:
„(2a) Az év közben kiadott intézményi várakozási hozzájárulás jogosultja a várakozási jogának időtartamával arányos várakozási díjat köteles fizetni.
(2b) A 9/A.§ (1) bekezdés ca) és cb) alpontja szerinti intézményi várakozási hozzájárulás jogosultja az alkalmazotti kedvezmény díját a jogosultság kezdő hónapjától számítva negyedéves részletekben is megfizetheti.”
5. § (1) Az Ör. 12. §-a a következő új (2) és (2a) bekezdéssel egészül ki, a § jelenlegi szövege az (1) bekezdés megjelölést kapja:
„(2) A Polgármesteri Hivatal városüzemeltetési szervezeti egysége parkolásüzemeltetési feladata különösen:
a) a várakozási közszolgáltatás biztosítása, 
b) a várakozási közszolgáltatás igénybevételéért járó ellenérték megfizetésének az ellenőrzése.
(2a) A várakozási közszolgáltatás igénybevételéért járó ellenérték megfizetésének az ellenőrzésére jogosult az ellenőrzés során az ellenőrzött gépjármű forgalmi rendszáma alapján a várakozási hozzájárulásra való jogosultság fennállása tényét a nyilvántartásból való közvetlen lekérdezéssel, ha ennek a technikai feltételei nem állnak fenn, adatigénylés útján állapítja meg.”
(2) Az Ör. 10. alcíme helyébe a következő alcím lép:
„10. Parkolásüzemetetési feladatok ellátása
12. § (1) A parkolásüzemeltetést a Zuglói Polgármesteri Hivatal (a továbbiakban: közszolgáltató) látja el. 
(2) A Polgármesteri Hivatal városüzemeltetési szervezeti egysége parkolásüzemeltetési feladata különösen:
a) a várakozási közszolgáltatás biztosítása, 
b) a várakozási közszolgáltatás igénybevételéért járó ellenérték megfizetésének az ellenőrzése,
c) a várakozási közszolgáltatás igénybevételéért járó ellenérték megfizetésének az elmaradása esetére előírt jogkövetkezmények alkalmazása,
d) a várakozási közszolgáltatás igénybevevőit megillető kedvezmény érvényesítésére szolgáló várakozási hozzájárulás iránti kérelmekről való döntés előkészítése,
e) a kiszabott pótdíj törlése és a részletfizetés engedélyezése iránti kérelmek elbírálásra való előkészítése, továbbá
f) a törvényben meghatározott közérdekből nyilvános adatok közzététele.
13. § (1) A Zuglói Közbiztonsági Non-profit Kft. ügyfélszolgálatot működtet, valamint önálló internetes felületet és honlapot alakít ki és üzemeltet, továbbá ellátja az e rendeletben foglalt további eljárási feladatait.
[bookmark: _GoBack](2) Az ügyfélszolgálati irodában kell biztosítani a személyes és elektronikus ügyfélszolgálati ügyintézés kezdeményezésének a lehetőségét, a panaszkezelést, működtetni kell a telefonos ügyfélszolgálatot (Call Center) és biztosítani kell a pótdíjbefizetés lehetőségét.”
6. § Az Ör. 11. alcíme helyébe a következő alcím lép: 
„11. Eljárási szabályok
14. § A kedvezményes várakozási hozzájárulással rendelkezőnek ezt a jogát a parkolás során nem kell igazolnia. A jogosultságot a közszolgáltató elektronikus nyilvántartásban rögzíti és tárolja, az ellenőrzés a nyilvántartás adataiból történik.
14/A. § (1) Várakozási hozzájárulás iránti kérelem (a továbbiakban: kérelem) a közszolgáltatónak címezve, a ZKNP-nél (a továbbiakban: közreműködő) nyújtható be írásban papír alapon, a 4. mellékletben meghatározott nyomtatványon, elektronikus úton a 4. mellékletben foglaltaknak megfelelő adattartalommal. 
(2) A papír alapú kérelem a közreműködő ügyfélszolgálati irodáján személyesen vagy meghatalmazott útján nyújtható be. 
(3) A kérelem elektronikus úton a közreműködő által biztosított weboldalon elérhető ügyfélablakon keresztül, a kérelmező regisztrációját követően nyújtható be. A regisztrációhoz szükséges a kérelmező nevének, az elektronikus levelezési címének a megadása, valamint a kérelmező hozzájárulása az adatainak a kezeléséhez. 
(4) A hitéleti célú várakozási hozzájárulás iránti kérelmet a lelkiismereti és vallásszabadságról szóló törvény szerinti bevett egyház képviselője vagy annak meghatalmazottja nyújthatja be. 
(5) Az intézményi várakozási hozzájárulás iránti kérelmet az intézmény vezetője, vezető tisztségviselője vagy azok meghatalmazottja nyújthatja be.  
14/B. § (1) A várakozási hozzájárulás iránti kérelemnek tartalmaznia kell:
a) természetes személy kérelmező nevét, lakcímét, tartózkodási helyét, anyja születési nevét, születési helyét, idejét, adóazonosító jelét, távbeszélőn vagy elektronikus úton való elérhetőségét, személyazonosságát igazoló okmánya típusát és számát, nem természetes személy kérelmező esetén a kérelmező megnevezését, székhelyének, telephelyének vagy fióktelepének a címét, cégjegyzékszámát, nyilvántartási számát, adószámát, a képviselője nevét, címét, aláírási címpéldányát és elérhetőségét, 
b) a gépjármű gyártmányának, kategóriájának és típusának megnevezését, megengedett legnagyobb össztömegét, forgalmi rendszámát, felségjelzését, a jármű forgalmi engedélye műszaki érvényességi határidejét, az üzembentartójának nevét és lakcímét vagy székhelyét, a gépjármű használatának jogcímét és
c) a kérelmezett hozzájárulás típusát, kért érvényességi idejét és a kérelem indokait.
(2) Ha a kérelmet meghatalmazott nyújtja be, a kérelemnek tartalmaznia kell a meghatalmazott nevét, lakcímét, valamint a kérelemhez csatolni kell a közokiratba vagy teljes bizonyító erejű magánokiratba kell foglalt meghatalmazást. 
(3) Az egészségügyi várakozási hozzájárulás iránt benyújtott kérelemnek – az (1) bekezdésben szereplő adatok mellett – tartalmaznia kell:
a) a kérelmező foglalkozását és az általa vállalt területi kötelezettség megnevezését vagy
b) azt a tényt, hogy a kérelmező területi kötelezettséget vállaló otthoni szakápolási szolgálat, illetve a támogató szolgáltatásokat ellátó szervezet nevében nyújtja be a kérelmet.
(4) A gyermekszállítási várakozási hozzájárulás iránti kérelemnek – az (1) bekezdésben szereplő adatok mellett – tartalmaznia kell:
a) a gyermek által látogatott bölcsőde, óvoda, iskola, illetve sportegyesület megnevezését és címét, továbbá 
b) a gyermek nevét.  
(5) Ha a hitéleti célú várakozási hozzájárulás iránti kérelemben a kérelmező a vele egyházi szolgálati viszonyban álló személy számára kéri a várakozási hozzájárulást, a kérelemnek – az (1) bekezdésben szereplő adatok mellett – tartalmaznia kell az egyházi szolgálati viszonyban álló személy nevét.  
(6) Az intézményi célú várakozási hozzájárulás iránti kérelemnek – az (1) bekezdésben szereplő adatok mellett – tartalmaznia kell a foglalkoztató megnevezését, székhelyének, telephelyének a címét.
(7) Ha a kérelmet meghatalmazott útján nyújtják be, a kérelemnek tartalmaznia kell a meghatalmazott hozzájáruló nyilatkozatát a meghatalmazásban szereplő személyes adatainak a kezeléséhez, valamint ahhoz, hogy ezeket az adatokat a közszolgáltató a személyi adat- és lakcímnyilvántartásból történő lekérdezéssel ellenőrizze. 
(8) Ha a kérelmező és a gépjármű természetes személy üzembentartója vagy tulajdonosa nem azonos, a kérelemhez mellékelni kell az üzembentartó hozzájárulását a neve és lakcíme kezeléséhez, valamint ahhoz, hogy személyes adatainak ellenőrzése és a kérelmező engedélyre való jogosultsága feltételeinek a megállapítása céljából a közszolgáltató a személyi adat- és lakcímnyilvántartásból és a közúti közlekedési járműnyilvántartásból adatot igényeljen. Ha a gépjárművel kapcsolatos adóztatási feladatokat a kérelem benyújtásakor nem a zuglói adóhatóság látja el, a kérelemhez mellékelni kell az üzembentartó vagy a tulajdonos hozzájárulását ahhoz, hogy a közszolgáltató a gépjárműre vonatkozó adatot igényeljen a gépjárműadósok nyilvántartásából. 
(9) Ha a kérelmező és az a természetes személy, akinek a kérelmező a várakozási hozzájárulást kéri nem azonos, a kérelemhez mellékelni kell a természetes személy hozzájárulását a kérelemben és a csatolt dokumentumokban szereplő személyes adatainak kezeléséhez, valamint ahhoz, hogy ezeket az adatokat a közszolgáltató a személyi adat- és lakcímnyilvántartásból történő lekérdezéssel ellenőrizze. 
14/C. § (1) A kérelemhez mellékelni kell: 
a) a költségtérítés megfizetésének igazolását 
b) az illetékes önkormányzati adóhatóság igazolását a gépjárműadó megfizetéséről vagy az adómentességről, ha a gépjárművel kapcsolatos adóztatási feladatokat a kérelem benyújtásakor nem a Budapest Főváros XIV. Kerület Zuglói Polgármesteri Hivatal mint adóhatóság látja el,
c) a kérelmező hozzájáruló nyilatkozatát a kérelemben, valamint a kérelem alátámasztásául csatolt dokumentumokban szereplő személyes adatainak kezeléséhez, továbbá ahhoz, hogy a kérelemben közölt személyes adatainak az ellenőrzése és az engedélyre jogosultság feltételeinek a megállapítása céljából a közszolgáltató a személyi adat- és lakcímnyilvántartásból, a közúti közlekedési járműnyilvántartásból, továbbá a gépjárműadósok nyilvántartásából adatot igényeljen, a kérelmező adatait a pótdíjak nyilvántartásában ellenőrizze, valamint a nyilvántartásokat és a kiadott hozzájárulások nyilvántartását összekapcsolhassa.
(2) Ha a kérelem alátámasztásául szolgáló dokumentumokban szerepel a természetes személy munkáltató megnevezése, a kérelemhez mellékelni kell a munkáltató hozzájárulását a neve kezeléséhez. 
(3) A lakossági várakozási hozzájárulás kérelemhez mellékelni kell a kérelmező arra vonatkozó nyilatkozatát is, hogy a kérelem beadásának az időpontjában a kérelmezett gépjárműre nincs 30 napnál régebbi jogosulatlan parkolási esemény miatt kiszabott és nem vitatott várakozási díj és pótdíj tartozása.
(4) A lakossági várakozási hozzájárulás és intézményi várakozási hozzájárulás iránti kérelem esetén a kérelemhez mellékelni kell a munkáltatótól kizárólagos használatba kapott, a munkáltató által üzemben tartott, lízingelt vagy tartósan bérelt személygépkocsi esetén a munkáltató erről szóló igazolását is.
(5) A gyermekszállítási várakozási hozzájárulás iránti kérelem esetén az intézménylátogatási igazolást, az egészségügyi várakozási hozzájárulás iránti kérelem esetén a fővárosi parkolási rendelet 12. § (2) bekezdés c) pontja szerinti igazolást, a városműködtetési behajtási-várakozási hozzájárulás iránti kérelem esetén a gépjárműre vonatkozó közfeladat-ellátási igazolást is mellékelni kell. 
(6) A (5) bekezdés szerinti közfeladat-ellátási igazolás az eljárásban akkor fogadható el, ha kiállítója:
a) Zugló Önkormányzatának költségvetési szerve által benyújtott kérelem esetén a költségvetési szerv vezetője,
b) Zugló Önkormányzatának tulajdonában álló gazdasági társaság esetén a társaság vezető tisztségviselője,
c) a Zuglói Polgárőr és Önkéntes Tűzoltó Egyesület esetében az egyesület vezetője,
d) a belügyminiszter által irányított belügyi szerv esetén a szerv vezetője,
e) utcai szociális munkát végző szervezet esetén a szervezet vezetője.  
(7) Ha a hitéleti célú behajtási-várakozási hozzájárulás a kérelmezővel egyházi szolgálati viszonyban álló személy által üzemben tartott gépjárműre vonatkozik, az egyházi szolgálati viszony fennállásának az igazolását a kérelemhez mellékelni kell.
(8) Az intézményi várakozási hozzájárulás iránti kérelem esetén a kérelemhez mellékelni kell:
a) a 9/A. § (1) bekezdés b) pontja szerinti állami beruházást igazoló dokumentumot vagy az intézményvezető erre vonatkozó nyilatkozatát,
b) a 9/A. § (1) bekezdés cd) pontja szerinti intézmény esetén az ezt igazoló dokumentumot, 
c) annak a természetes személynek a nevét, aki részére az intézményi várakozási hozzájárulást kérik, valamint foglalkoztatotti jogviszonya fennállásának az igazolását és
d) a várakozási hozzájárulás díjának a megfizetését igazoló átutalási megbízást vagy annak másolatát.
(9) A városrendészeti behajtási-várakozási hozzájárulás iránti kérelem a 14/B. § (1) bekezdésben foglaltaktól eltérően kizárólag a kérelmező megnevezését, a gépjármű forgalmi rendszámát, valamint a gépjármű üzembentartójának a megnevezését tartalmazza. 
14/D. § (1) A határozott idejű várakozási hozzájárulás iránti kérelem adattartalma a 14/B. § (1) bekezdésben foglaltaktól eltérően az alábbi:
a) kérelmező megnevezése, székhelyének, telephelyének, fióktelepének a címe 
b) a kérelmező cégjegyzékszáma, nyilvántartási száma, adószáma, 
c) a kérelmező képviselője neve, aláírási címpéldánya és elérhetősége, 
d) a gépjármű forgalmi rendszáma, valamint
e) az igényelt érvényességi idő. 
(2) A kérelemhez mellékelni kell a várakozási hozzájárulás díj megfizetésének igazolását. 
14/E. § (1) Ha az érvényes lakossági várakozási hozzájárulással rendelkező gépjármű üzembentartója elhunyt, és a várakozási hozzájárulás érvényességének ideje a hagyatéki eljárás várható lezárása előtt lejár, az elhunyt hozzátartozójának kérelmére – a hagyatéki eljárás lezárásáig – a polgármester megállapítja az elhunyt egykori lakóhelye szerinti várakozási övezetben az igényt elsőként bejelentő közeli hozzátartozó lakossági várakozási hozzájárulásra való jogosultságát, a jogosultságot rögzíti a nyilvántartási rendszerben, és erről – a fővárosi parkolási rendelet 45. § (1) bekezdése szerinti adattartalommal – értesíti a kérelmezőt.  
(2) A kérelem a 14/A. § (1)-(3) bekezdésében meghatározott módon nyújtható be, tartalmára a 14/B. § (1) bekezdésben foglaltakat megfelelően alkalmazni kell. A kérelemhez csatolni kell a hagyatéki jegyzőkönyvet, a hagyatéki leltárt vagy a halottvizsgálati bizonyítványt. 
14/F. § (1) Ha a kérelem papír alapon történő benyújtása során a közreműködő megállapítja, hogy a kérelem nem felel meg az e rendeletben meghatározott tartalmi követelményeknek, a hiányok megjelölésével tájékoztatja a kérelmezőt. 
(2) Ha a kérelem papír alapon történő benyújtása során a közreműködő megállapítja, hogy a kérelem megfelel az e rendeletben meghatározott tartalmi követelményeknek, a kérelmet a közszolgáltatónak továbbítja. 
(3) A papír alapú kérelmet a nyilvántartásban a közreműködő rögzíti.
(4) Ha az elektronikusan benyújtott kérelem hiányos, a hiánytalan kérelem benyújtásáig a nyilvántartásba vétel szünetel, és ha a kérelem benyújtásáról számított 15 napon belül a hiánypótlása nem kerül sor, az eljárás megszűnik, és a kérelem ismételt benyújtásának van helye.
(5) Ha a kérelmező a hiánypótlást 15 napon belül teljesíti, mentesül az eljárási költségtérítés ismételt megfizetésének a kötelezettsége alól.  
14/G. § (1) A jogosultság feltételeit érintő lényeges tények, körülmények megváltozásáról a jogosult, a foglalkoztató, valamint a jogosultság alapjául szolgáló feltételt igazoló szervezet 8 napon belül köteles értesíteni a közreműködőt.
(2) Az intézményvezető és a vezető tisztségviselő az intézményi várakozási hozzájárulásra jogosult foglalkoztatotti jogviszonyának a megszűnéséről a közreműködőt a jogviszony megszűnése napjától számított 4 napon belül köteles írásban értesíteni. 
(3) Ha az intézményi várakozási hozzájárulás érvényességi ideje alatt a foglalkoztatási jogviszonyban álló személynek a gépjármű kizárólagos használatára vonatkozó joga megszűnik, vagy a hozzájárulásban szereplő gépjármű rendszáma megváltozik, a változást be kell jelenteni.
(4) A határozott idejű várakozási hozzájárulás érvényességi ideje alatt a jogosult a hozzájárulásban szereplő gépjármű rendszámát – bejelentéssel – egy alkalommal módosíthatja. A változásbejelentés díja 2 000 Ft.
15. § (1) A kérelmező és az eljárásban részt vevő más személy előzetes és önkéntes hozzájárulása alapján, a kérelemben és a mellékletként benyújtott dokumentumokban szereplő adatok ellenőrzése és a jogosultság feltételeinek a megállapítása céljából a közszolgáltató adatot igényel a személyi adat- és lakcímnyilvántartásból, továbbá a közúti közlekedési járműnyilvántartásból, a gépjárműadósok nyilvántartásából, valamint ellenőrzi a kérelmező adatait a pótdíjak nyilvántartásában és a cégnyilvántartásban. 
(2) A polgármester a fővárosi parkolási rendeletben és e rendeletben meghatározott feltételek fennállása esetén a kérelem közszolgáltatóhoz történő beérkezésétől számított 7 napon belül a várakozási hozzájárulásra való jogosultságot megállapítja, a jogosultságot rögzíti a nyilvántartási rendszerben, és erről – a fővárosi parkolási rendelet 45. § (1) bekezdésének megfelelő adattartalommal – értesíti a kérelmezőt.  
15/A. § (1) A határozott időre kiadott várakozási hozzájárulást a közszolgáltató a határozott idő lejártakor a nyilvántartásból törli. 
(2) Ha a jogosult a várakozási hozzájárulás nyilvántartásához szükséges adatai kezelésére való hozzájárulását visszavonta, a közszolgáltató a várakozási hozzájárulást a nyilvántartásból törli. 
(3) Intézményi várakozási hozzájárulás esetén, ha az alkalmazotti kedvezmény jogosultja a negyedév végéig a következő negyedéves részletet nem fizeti meg, a közszolgáltató az intézményi várakozási hozzájárulást a következő negyedév első napjától a nyilvántartásból törli. 
(4) A jogosult kérelmére az intézményi várakozási hozzájárulást az érvényességi idő lejárta előtt a közszolgáltató a nyilvántartásból törli, és az igénybe nem vett időtartamra eső, már megfizetett hozzájárulást visszafizeti a jogosult kérelemben megjelölt bankszámlaszámára. 
(5) A várakozási hozzájárulás érvényét veszíti, ha 
a) azt a gépjárművet, amelyre a várakozási hozzájárulás vonatkozik, annak tulajdonosa az érvényességi időn belül a fővárosi parkolási rendeletben és e rendeletben meghatározott feltételeknek meg nem felelő személy részére elidegeníti, vagy a járművet a forgalomból kivonják, 
b) a lakossági várakozási hozzájárulás jogosultjának a lakóhelye a hozzájárulásban meghatározott parkolási övezetben megszűnik, vagy a gazdálkodói várakozási hozzájárulás jogosultjának székhelye, telephelye, fióktelepe a hozzájárulásban meghatározott parkolási övezetben megszűnik.
(6) A várakozási hozzájárulás az elidegenítés, forgalomból kivonás, lakóhely, székhely, telephely vagy a fióktelep megszűnésének a napjától érvénytelen.”
7. § Az Ör. 12. alcíme helyébe a következő alcím lép: 
„12. A pótdíj törlése és a részletfizetés engedélyezése
16. § (1) A Budapest XIV. kerületi várakozási övezetre meghatározott várakozási időtartam túllépése miatt kiszabott pótdíjat naptári évenként egy alkalommal – kérelemre – a közszolgáltató törli, ha a kérelmező igazolja, hogy az időtartam túllépésére a XIV. kerületi várakozási övezetben működő országos gyógyító intézetben, valamint kerületi szakellátást nyújtó intézetben folyó gyógykezelése miatt került sor.
(2) A gyermekorvosi, gyermekfogászati rendelő vagy a védőnői szolgálat 150 méteres körzetén belül érvényes parkolójeggyel várakozó gépjármű üzembentartójának a kérelmére a várakozási időtartam túllépése miatt kiszabott pótdíjat naptári évenként egy alkalommal a közszolgáltató törli, ha az üzembentartó igazolja, hogy a gépjármű várakozási időtartama alatt és a pótdíj kiszabásának az időpontjában a gyermeke vagy a saját háztartásában gondozott gyermek gyermekorvosi, gyermek fogorvosi vagy védőnői szakellátásban részesült.
(3) Ha parkolási díj fizetése során a gépjármű üzembentartója a rendszámot vagy a zónakódot az azonosító karakter tévesztésével adta meg, de az adatok a várakozási díj megfizetésének az ellenőrzésére kétséget kizáróan alkalmasak, a gépjármű üzembentartójának a kérelmére naptári évenként legfeljebb két alkalommal a kiszabott pótdíjat a közszolgáltató törli. 
(4) Ha a gépjármű ellenőrzésekor a mozgásában korlátozott személy eredeti és érvényes parkolási igazolványát a gépjármű első szélvédője mögött nem helyezték el, és emiatt pótdíjazásra kerül sor, a kiszabott várakozási díjat és a pótdíjat naptári évenként legfeljebb egy alkalommal törölni kell, ha a mozgásában korlátozott személy a közreműködő ügyfélszolgálati irodáján az eredeti parkolási igazolványát bemutatja, és a bemutatás időpontjában az adott gépjárműre nincs 30 napnál régebbi jogosulatlan parkolási esemény miatt kiszabott és nem vitatott várakozási díj és pótdíjtartozás.
(5) Ha a díjfizető övezet területén működő sürgősségi betegellátást végző egészségügyi intézményben sürgősségi betegellátást igénylő személyt szállító jármű pótdíjazására a várakozási díj meg nem fizetése vagy a megváltott várakozási idő túllépése miatt került sor, a kiszabott pótdíjat kérelemre törölni kell, ha a gépjármű üzembentartója igazolja, hogy az általa szállított személy a pótdíj kiszabásának az időpontjában orvosi ellátást igényelt, továbbá a várakozási díjat utólag megfizette.  
16/A. § (1) A pótdíj törlése iránti kérelem a 14/A. § (1)-(3) bekezdésében meghatározott módon nyújtható be a pótdíj kiszabását követő 8 napos határidőn belül. A határidő jogvesztő. A kérelem tartalmára a 14/B. § (1) bekezdésben foglaltakat alkalmazni kell. A kérelemhez mellékelni kell:
a) az országos gyógyintézet, kerületi szakellátást nyújtó intézet vagy a gyermekorvos, a gyermekfogorvos, illetve a védőnő 16. § (1) és (2) bekezdésében foglalt tények fennállására vonatkozó igazolását,
b) a 16. § (2) bekezdése alkalmazásában a saját háztartásban gondozott gyermek esetén a gyámhatóság által kiállított igazolást,
c) a díjfizető övezet területén működő sürgősségi betegellátást végző egészségügyi intézménynek a 16. § (5) bekezdésben foglalt tények fennállására vonatkozó igazolását, 
d) a közszolgáltató által kiállított fizetési felszólítást,
e) a kérelemben megjelölt időpontra vonatkozó parkolójegyet vagy a mobiltelefonos parkolási díjfizetést igazoló sms ID számát, továbbá a mobiltelefon számát, amelyről a mobiltelefonos parkolást indították.
(2) Ha a pótdíj törlésének a feltételei fennállnak, a pótdíjat a nyilvántartásból törölni kell, és erről a kérelmezőt, valamint – ha a követelést a végrehatónak már átadták, a végrehajtót is – értesíteni kell. 
17. § (1) A gépjármű természetes személy üzembentartója kérelmére a polgármester a pótdíj legfeljebb 6 havi részletben történő megfizetését engedélyezi, ha a kérelmező hatósági bizonyítvánnyal igazolja, hogy:
1. aktív korúak ellátására jogosult, 
1. időskorúak járadékában, ápolási díjban, vakok személyi járadékában vagy fogyatékossági támogatásban részesül, 
1. rendszeres gyermekvédelmi kedvezményben részesülő gyermeket nevel,
1. saját jogán rendszeres gyermekvédelmi kedvezményben részesül, 
1. pénzellátásban részesülő hadigondozott vagy
1. nemzeti gondozott.
(2) A részletfizetés iránti kérelem a 14/A. § (1)-(3) bekezdésben meghatározott módon nyújtható be a pótdíj kiszabását követő 8 napos jogvesztő határidőn belül. A kérelem tartalmára a 14/B. § (1) bekezdésben foglaltakat megfelelően alkalmazni kell. A kérelemhez mellékelni kell a hatósági bizonyítványt.  
(3) Amennyiben a gépjármű üzembetartója a részletfizetéssel késedelembe esik, és az esedékes részletet felszólítás ellenére 15 napon belül sem fizeti meg, úgy a teljes tartozása egy összegben esedékessé válik.
(4) Amennyiben a kiszabott pótdíj meg nem fizetett része nem haladja meg az 1.000 Ft-ot, úgy a közszolgáltató a követelés behajtásának költségeire figyelemmel a várakozási díj és pótdíjtartozást törölheti a nyilvántartásból.”
8. § Az Ör. 12/A. alcíme helyébe a következő alcím lép:
„12/A. Adatkezelés
18/A. § (1) A közszolgáltató a 12. § (2) bekezdésében meghatározott feladatai ellátása során a Kktv.-ben meghatározott adatokat, az ott meghatározott célból és ideig kezeli.
(2) A közszolgáltató az általa kezelt adatokat a parkolási szolgáltatással összefüggésben keletkezett díjtartozások behajtása érdekében a megbízásából és javára eljáró jogi képviselő, közjegyző, végrehajtó vagy követeléskezeléssel üzletszerűen foglalkozó szervezet részére továbbíthatja.
19. § (1) A közreműködő a várakozási hozzájárulás, a pótdíj törlése és a részletfizetés iránti kérelem (a továbbiakban együtt: kérelem) e rendeletben meghatározott tartalmi követelményeknek megfelelő benyújtása érdekében a kérelem közszolgáltatónak történő továbbításáig kezeli a kérelemben, valamint a kérelemhez csatolt dokumentumokban szereplő adatokat. A kérelem közszolgáltatónak történő továbbításával egyidejűleg törli a nála keletkezett adatokat, kivéve azokat, amelyek az ügyfélablak használatának a biztosításához szükségesek. 
(2) A közreműködő az ügyfélablak használatának a biztosításához szükséges adatokat az érintett hozzájárulásának a visszavonásáig kezeli.  
(3) A közszolgáltató a kérelem elbírálása, valamint a kérelem elbírálása feltételei fennállásának az igazolása érdekében, a kérelem tárgyában való döntés meghozatalát követő egy évig kezeli a kérelemben, valamint a kérelemhez csatolt dokumentumokban szereplő adatokat. 
(4) Az adatkezelés jogalapja a kérelmező, valamint az adatkezeléssel érintett más természetes személy előzetes és önkéntes írásbeli hozzájárulása. 
(5) A közreműködő és a közszolgáltató megfelelő technikai és szervezési intézkedéseket hajt végre annak érdekében, hogy a megfelelő adatbiztonságot garantálja, különösen az alábbi intézkedéseket teszi meg:
a) gondoskodik az adatokat kezelő munkatársai adatvédelmi képzéséről,
b) az adatkezelést a feladatok ellátásához szükséges minimumra korlátozza,
c) biztosítja, hogy az adatokhoz csak azok a munkatársai férjenek hozzá, akiknek ez feladataik elvégzése céljából feltétlenül szükséges, 
d) biztosítja az elektronikus formában rögzített adatok informatikai szempontból biztonságos tárolását, az adatokat tároló informatikai rendszer biztonságos, külső befolyástól mentes működését,
e) biztosítja a papír alapon rögzített adatok zárt helyiségben történő tárolását,  
f) az adatkezelési időtartam végén a kezelt adatokat végérvényesen és helyrehozhatatlan módon törli. 
20. § (1) A kiadott várakozási hozzájárulásokról a közszolgáltató nyilvántartást vezet, amely tartalmazza:
1. a hozzájárulás sorszámát,
1. a hozzájárulás kezdő időpontját, érvényességi idejét, 
1. a várakozási övezet megnevezését (a hozzájárulás területi érvényességét),
1. a gépjármű forgalmi rendszámát, 
1. a hozzájárulás jogosultját, 
1. a hozzájárulás jogcímét,
g) lakossági várakozási hozzájárulás esetén a jogosult személy lakcímét,
h) intézményi várakozási hozzájárulás esetén az intézmény megnevezését,
i) gyermekszállítási várakozási hozzájárulás esetén a gyermek nevét,
j) annak tényét, hogy a lakossági várakozási hozzájárulást a 14/E. § (1) bekezdésében foglalt esetben az örökösként érdekelt személy részére adta ki.  
(2) Az adatkezelés célja a várakozási hozzájárulásra vagy kedvezményre való jogosultság fennállásának az ellenőrzése. Az adatkezelés a várakozási hozzájárulás vagy kedvezmény érvényességi idejének a megszűnését követő egy évig tart.
21. § (1) A jogosulatlan parkolási esemény miatt kiszabott pótdíjakról a közszolgáltató nyilvántartást vezet, amely tartalmazza:
a) a pótdíj kiszabásának időpontját,
b) a pótdíj összegét,
c) annak a gépjárműnek a forgalmi rendszámát, amelyre a pótdíjat kiszabták,
d) a várakozási díj és a pótdíj összegét,  
e) azt a tényt, hogy a gépjármű ellenőrzésekor a mozgásában korlátozott személy eredeti és érvényes parkolási igazolványa a gépjármű első szélvédője mögött nem volt elhelyezve,  
 f) annak tényét, hogy a kötelezett a pótdíj kiszabása ellen jogorvoslat iránti kérelmet nyújtott be.
(2) A nyilvántartás vezetésének célja a várakozási hozzájárulás iránti kérelem, valamint a mozgásában korlátozott személy pótdíj-tartozás törlése iránti kérelem elbírálása során a pótdíj-tartozással kapcsolatos feltételek fennállásának az ellenőrzése.   
(3) A közszolgáltató az (1) bekezdés a)-d) pontjában szereplő adatokat a pótdíj megfizetésekor, annak elévülésekor vagy az f) pontban szereplő esetben a pótdíjat eltörlő döntésről való tudomásszerzést követően haladéktalanul törli a nyilvántartásból. A közszolgáltató az f) pontban szereplő adatot a kérelem tárgyában hozott döntés jogerőre emelkedéséről való tudomásszerzést követően haladéktalanul törli a nyilvántartásból.” 
22. § (1) A közszolgáltató a pótdíj törléséről a törlésére való jogosultság feltételeinek az ellenőrzése céljából nyilvántartást vezet, amely tartalmazza: 
a) annak a természetes személynek a nevét, akinek a pótdíját törölte,
b) a pótdíj kiszabásának idejét, valamint 
b) a pótdíj törlésének az okát.
(2) Az (1) bekezdésben szereplő adatokat a nyilvántartás a pótdíj kiszabását követő egy évig tartalmazza.” 
9. § Az Ör. az 1. melléklet szerinti 4. melléklettel egészül ki.
10. § Az Ör. 8. § (2) bekezdés c) pontjában, a 9/A. § (2) bekezdés b) pontjában, a 10. § (2) bekezdés f) pontjában és a 10/C. (1) bekezdés b) pontjában a „parkolás-üzemeltető nyilvántartása” szövegrészek helyébe a „nyilvántartás” szöveg lép.
11. § Hatályát veszti az Ör. 4. § (2) bekezdése, 9/A. § (4) bekezdése, valamint 10/A. §-a.
4. Záró rendelkezések
12. § (1) Ez a rendelet – a (2) bekezdésben foglalt kivétellel – a kihirdetését követő napon lép hatályba.
(2) 2020. január 1-jén lép hatályba a 3. § (2) bekezdése, a 4. §, az 5. § (2) bekezdése, valamint a 6-11. §.

Dr. Papp Imre						Karácsony Gergely
jegyző								polgármester



1. melléklet a …/2019. (… …) önkormányzati rendelethez
4. melléklet a 26/2017. (VI. 26.) önkormányzati rendelethez

Kérelem 
I.
Várakozási hozzájárulás iránti kérelmek adatai[footnoteRef:1] [1:  A rendészeti behajtási-várakozási hozzájárulás és a határozott várakozási hozzájárulás kivételével minden esetben ki kell tölteni!] 

1. A természetes személy kérelmező:
1.1. neve:
1.2. édesanyja születési neve:	
1.3. születési helye, ideje:	
1.4. bejelentett lakóhelye (az emelet, ajtó megjelölésével):
1.5. tartózkodási helye:	
1.6. személyazonosságát igazoló okmánya típusa, száma:	
1.7. adóazonosító jele:	
1.8. e-mail címe:    	
1.9. telefonszáma: 	
2. A nem természetes személy kérelmező:
2.1. megnevezése:
2.2. székhelye címe
2.3. telephelye címe:
2.4. fióktelepe címe:
2.5. cégjegyzékszáma:
2.6. nyilvántartási száma:
2.7. adószáma:
2.8. képviselője neve:
2.9. képviselője elérhetősége:	
3. A gépjármű:
3.1. forgalmi rendszáma, felségjelzése: 	
3.2. forgalmi engedélyének műszaki érvényességi határideje:
3.3. gyártmánya, kategóriája, típusa:	
3.4. megengedett legnagyobb össztömege:	
3.5. üzembentartója/tulajdonosa neve, lakcíme (ha eltér a kérelmezőtől):
3.6. használatának a jogcíme:
4. A várakozási hozzájárulás iránti kérelem adatai:
4.1. a kérelmezett hozzájárulás megnevezése:
4.2. a kérelmezett hozzájárulás érvényességi ideje:
4.3. a kérelem indokai: 
4.4. ha a kérelmet meghatalmazott nyújtja be, a meghatalmazott neve, lakcíme:

Az alábbi adatok közül a várakozási hozzájárulás típusának megfelelő adatokat is kell kitölteni!
II.
Egyes kérelmek kiegészítő adatai
5. Az egészségügyi várakozási hozzájárulás iránti kérelem kiegészítő adatai 
5.1. a kérelmező foglalkozása:
5.2. a kérelmező által vállat területi kötelezettség megnevezése:
5.3. a kérelmező területi kötelezettséget vállaló otthoni szakápolási szolgálat/támogató szolgáltatásokat ellátó szervezet nevében nyújtja be a kérelmet: igen/nem
6. A gyermekszállítási várakozási hozzájárulás iránti kérelem kiegészítő adatai
6.1. a gyermek neve:
6.2. a gyermek által látogatott bölcsőde/óvoda/iskola megnevezése és címe: 
6.3. a gyermek által látogatott sportegyesület megnevezése és címe:
7. A hitéleti célú várakozási hozzájárulás iránti kérelem kiegészítő adatai
7.1. a kérelmezővel egyházi szolgálati viszonyban álló személy megnevezése: 
8. Az intézményi célú várakozási hozzájárulás iránti kérelem kiegészítő adatai
8.1. a foglalkoztató megnevezése:
8.2. a foglalkoztató székhelyének, telephelyének címe:

Az alábbi adatok közül a városrendészeti behajtási-várakozási hozzájárulás vagy a határozott idejű várakozási hozzájárulás típusának megfelelő adatokat kell kitölteni!
III.
Különleges kérelmek
9. A városrendészeti behajtási-hozzájárulás iránti kérelem adatai
9.1. a kérelmező megnevezése:
9.2. a gépjármű forgalmi rendszáma:
9.3. a gépjármű üzembentartójának megnevezése:
10. A határozott idejű várakozási hozzájárulás iránti kérelem adatai
10.1. a kérelmező megnevezése:
10.2. a kérelmező székhelyének címe: 
10.3. a kérelmező telephelyének címe: 
10.4. a kérelmező fióktelepének címe: 
10.5. a kérelmező cégjegyzékszáma:
10.6. a kérelmező nyilvántartási száma:
10.7. a kérelmező adószáma:
10.8. a kérelmező képviselőjének neve és elérhetősége:  
10.9. a gépjármű forgalmi rendszáma: 
10.10. az igényelt érvényességi idő: 
IV.
Kiegészítő adatok
11. Az örökösként érdekelt személy részére kiadható lakossági várakozási hozzájárulás iránti kérelem kiegészítő adatai:
11.1. az elhunyt közeli hozzátartozó neve:

V.
Nyilatkozatok
12. Általános nyilatkozatok
12.1. Üzembentartóként/tulajdonosként nyilatkozom arról, hogy gépjárműadó hátralékom van/nincs.                                                   
12.2. Kérelmezőként hozzájárulok/nem járulok hozzá a kérelemben, valamint a kérelem alátámasztásául csatolt dokumentumokban szereplő személyes adataim kezeléséhez. 
12.3. Kérelmezőként hozzájárulok/nem járulok hozzá ahhoz, hogy a kérelemben közölt személyes adataim ellenőrzése és az engedélyre jogosultság feltételeinek megállapítása céljából a közszolgáltató a személyi adat- és lakcímnyilvántartásból, a közúti közlekedési járműnyilvántartásból, továbbá a gépjárműadósok nyilvántartásából adatot igényeljen. 
12.4. Kérelmezőként hozzájárulok/nem járulok hozzá ahhoz, hogy adataimat a közszolgáltató a pótdíjak nyilvántartásában ellenőrizze, valamint az említett nyilvántartásokat és a kiadott hozzájárulások nyilvántartását összekapcsolja.
VI. 
Különleges nyilatkozatok
13. Kiegészítő nyilatkozatok
13.1. A kérelmező és a gépjármű természetes személy üzembentartója vagy tulajdonosa nem azonos, ezért a kérelemhez csatoltam/nem csatoltam az üzembentartó hozzájárulását a neve és lakcíme kezeléséhez, valamint ahhoz, hogy személyes adatainak ellenőrzése és a kérelmező engedélyre való jogosultsága feltételeinek megállapítása céljából a közszolgáltató a személyi adat- és lakcímnyilvántartásból és a közúti közlekedési járműnyilvántartásból adatot igényeljen. 
13.2. A kérelmező és a gépjármű természetes személy üzembentartója vagy tulajdonosa nem azonos és a gépjárművel kapcsolatos adóztatási feladatokat a kérelem benyújtásakor nem a Zuglói Adóhatóság látja el ezért a kérelemhez csatoltam/nem csatoltam az üzembentartó hozzájárulását ahhoz, hogy a közszolgáltató a gépjárműre vonatkozó adatot igényeljen a gépjárműadósok nyilvántartásából. 
13.3. A kérelem alátámasztásául szolgáló dokumentumokban szerepel a természetes személy munkáltató megnevezése, ezért a kérelemhez csatoltam/nem csatoltam a munkáltató hozzájárulását neve kezeléséhez. 
A kérelmező és az a természetes személy, akinek a kérelmező a várakozási hozzájárulást kéri nem azonos, ezért a természetes személy hozzájárulását a kérelemben és a csatolt dokumentumokban szereplő személyes adatainak kezeléséhez, valamint ahhoz, hogy ezeket az adatokat a közszolgáltató a személyi adat- és lakcímnyilvántartásból történő lekérdezéssel ellenőrizze csatoltam/nem csatoltam. 
VII.
Általános mellékletek
14. A kérelem mellékletei
14.1. Ha kérelmet meghatalmazott nyújtja be: 
14.1.1. a meghatalmazást csatoltam/nem csatoltam;
14.1.2. a meghatalmazott adatkezeléshez történő hozzájáruló nyilatkozatát csatoltam/nem csatoltam.
14.2. A költségtérítés megfizetését igazoló átutalási megbízást vagy annak másolatát csatoltam/nem csatoltam.
14.3. Ha a gépjárművel kapcsolatos adóztatási feladatokat a kérelem benyújtásakor nem a Zuglói Adóhatóság látja el, az illetékes önkormányzati adóhatóság igazolását a gépjárműadó megfizetéséről vagy az adómentességről csatoltam/nem csatoltam.
14.4. Mivel a kérelmet nem természetes személy nyújtotta be, a képviselő aláírási címpéldányát csatoltam/nem csatoltam. 
VIII.
Kiegészítő mellékletek
15. Lakossági várakozási hozzájárulás iránti kérelem kiegészítő mellékletei
15.1. Nyilatkozatomat arra vonatkozóan, hogy a kérelem beadásának időpontjában a kérelmezett gépjárműre nincs 30 napnál régebbi jogosulatlan parkolási esemény miatt kiszabott és nem vitatott várakozási díj és pótdíj tartozás valamely fővárosi parkolás-üzemeltető nyilvántartásában csatoltam/nem csatoltam.
15.2. A munkáltatótól kizárólagos használatba kapott, a munkáltató által üzemben tartott, vagy lízingelt, vagy tartósan bérelt személygépkocsi esetén a munkáltató erről szóló igazolását csatoltam/nem csatoltam.
15.3. A kérelmet mint örökösként érdekelt személy  nyújtottam be, ezért a kérelemhez az alábbi dokumentumok valamelyikét csatoltam: hagyatéki jegyzőkönyv/ hagyatéki leltár/ halottvizsgálati bizonyítvány.
16. Határozott idejű várakozási hozzájárulás iránti kérelem kiegészítő mellékletei
16.1. A kérelemhez a várakozási hozzájárulás díjának megfizetését igazoló átutalási megbízást vagy annak másolatát csatoltam/nem csatoltam. 
17. Egészségügyi várakozási hozzájárulás iránti kérelem kiegészítő mellékletei
17.1. Háziorvos és gyermekorvos, illetve ezek asszisztense által benyújtott kérelem esetén: a kerületi egészségügyi szolgálat igazolását a területi kötelezettség vállalásáról csatoltam/nem csatoltam.
17.2. Védőnő által benyújtott kérelem esetén a kerületi védőnői szolgálat igazolását a területi kötelezettség vállalásáról csatoltam/nem csatoltam.
17.3. Otthoni szakápolási szolgálatot, illetve támogató szolgáltatást nyújtó szervezet által benyújtott kérelem esetén az egészségügyi szakszolgálat és a területileg illetékes kerületi önkormányzat igazolását csatoltam/nem csatoltam.
18. Városműködtetési várakozási hozzájárulás iránti kérelem kiegészítő mellékletei
18.1. A gépjárműre vonatkozó, az alábbi szervezet vagy személy által kiállított közfeladat-ellátási igazolást csatoltam/nem csatoltam
18.1.1. Zugló Önkormányzatának költségvetési szervei által benyújtott kérelem esetén a költségvetési szerv vezetője,
18.1.2. Zugló Önkormányzatának tulajdonában álló gazdasági társaság esetén a társaság, vezető tisztségviselője,
18.1.3. a Zuglói Polgárőr és Önkéntes Tűzoltó Egyesület esetében az egyesület vezetője,
18.1.4. a belügyminiszter által irányított belügyi szerv esetén a szerv vezetője,
18.1.5. utcai szociális munkát végző szervezet esetén a szervezet vezetője.  
19. Hitéleti várakozási hozzájárulás iránti kérelem kiegészítő mellékletei
19.1. A hitéleti célú behajtási-várakozási hozzájárulás a kérelmezővel egyházi szolgálati viszonyban álló személy által üzemben tartott gépjárműre vonatkozik, ezért az egyházi szolgálati viszony fennállásának igazolását csatoltam/nem csatoltam.
20. Intézményi célú várakozási hozzájárulás iránti kérelem kiegészítő mellékletei
20.1. Várakozási övezetben jogszabályi felhatalmazás alapján állami beruházást végző gazdasági társaság kérelme: az állami beruházás tényét igazoló dokumentumot/az intézményvezető erre vonatkozó nyilatkozatát csatoltam/nem csatoltam.
20.2. A Honvédelmi Minisztérium és a Magyar Honvédség katonai szervezeteinek protokolláris, szolgálati és szabadidős kulturális rendezvényeinek a szervezését, lebonyolítását végző intézmény esetén az ezt igazoló dokumentumot csatoltam/nem csatoltam.
20.3. A kérelemben megnevezett természetes személy foglalkoztatotti jogviszonya fennállásának igazolását csatoltam/nem csatoltam. 
20.4. A várakozási hozzájárulás díjának megfizetését igazoló átutalási megbízást vagy annak másolatát csatoltam/nem csatoltam. 
21. Gyermekszállítási várakozási hozzájárulás iránti kérelem kiegészítő mellékletei
21.1. Az általános iskola intézménylátogatási igazolását, amely tartalmazza az iskola megnevezését és címét, a szülő nevét és lakcímét, valamint a gyermek nevét, születési helyét, idejét és lakcímét, továbbá azt, hogy adott tanítási évben a gyermek hányadik évfolyam tanulója csatoltam/nem csatoltam.
21.2. A sportegyesület egyesületi tagsági igazolását, amely tartalmazza a címet ahol a gyermek az egyesületi sporttevékenységet folytatja, a szülő nevét és lakcímét, valamint a gyermek nevét, születési helyét, idejét és lakcímét, továbbá azt, hogy adott tanévben a gyermek hányadik évfolyam tanulója csatoltam/nem csatoltam.
22. Határozott idejű várakozási hozzájárulás iránti kérelem kiegészítő mellékletei
22.1. A várakozási hozzájárulás díjának megfizetését igazoló átutalási megbízást vagy annak másolatát csatoltam/nem csatoltam. 
23. Intézményi várakozási hozzájárulás iránti kérelem kiegészítő mellékletei
A munkáltatótól kizárólagos használatba kapott, a munkáltató által üzemben tartott, vagy lízingelt, vagy tartósan bérelt személygépkocsi esetén a munkáltató erről szóló igazolását csatoltam/nem csatoltam.

IX.
A pótdíj törlése iránti kérelem
24. A pótdíj törlése iránti kérelem kiegészítő adatai
24.1. Ha a kérelmet meghatalmazott nyújtja be, a meghatalmazott neve, lakcíme:
24.2. A kiszabott pótdíj törlését az alábbi okból kérem[footnoteRef:2]: [2:  A megfelelő ok kiválasztandó, x-szel jelölendő. ] 

O  24.2.1. A várakozási időtartam túllépésére a XIV. kerületi várakozási övezetben működő országos gyógyító intézetben, valamint kerületi szakellátást nyújtó intézetben folyó gyógykezelésem miatt került sor.
O  24.2.2. A várakozási időtartam alatt és a pótdíj kiszabásának időpontjában gyermekem, vagy a saját háztartásomban gondozott gyermek gyermekorvosi, gyermekfogorvosi vagy védőnői szakellátásban részesült.
O  24.2.3. A parkolási díj fizetése során a gépjármű üzembentartója a rendszámot vagy a zónakódot az azonosító karakter tévesztésével adta meg, de az adatok a várakozási díj megfizetésének az ellenőrzésére kétséget kizáróan alkalmasak.
O  24.2.4. Mozgásában korlátozott személy parkolási igazolványával rendelkező személy vagyok és eredeti és érvényes parkolási igazolványom a gépjármű első szélvédője mögött nem volt megfelelő módon elhelyezve, és a pótdíj kiszabására emiatt került sor. 
O  24.2.5. A díjfizető övezet területén működő sürgősségi betegellátást végző egészségügyi intézménybe sürgősségi betegellátást igénylő személyt szállítottam, a várakozási díj meg nem fizetésére vagy a megváltott várakozási idő túllépésére azért került sor, mert az általam szállított személy a pótdíj kiszabásának időpontjában orvosi ellátást igényelt. 
25. A pótdíj törlése iránti kérelem mellékletei
25.1. Ha kérelmet meghatalmazott nyújtja be: 
25.1.1. a meghatalmazást csatoltam/nem csatoltam;
25.1.2. a meghatalmazott adatkezeléshez történő hozzájáruló nyilatkozatát csatoltam/nem csatoltam.
25.2. Valamennyi esetben: 
25.2.1. a közszolgáltató által kiállított fizetési felszólítást csatoltam/nem csatoltam,
25.2.2. a kérelemben megjelölt időpontra vonatkozó parkolójegyet csatoltam/nem csatoltam,
25.2.3. a mobiltelefonos parkolási díjfizetést igazoló sms ID számát, továbbá a mobiltelefon számát, amelyről a mobiltelefonos parkolást indították csatoltam/nem csatoltam.
25.3 az országos gyógyintézet/ kerületi szakellátást nyújtó intézet igazolását csatoltam/nem csatoltam.
25.4. a gyermekorvos, a gyermekfogorvos, illetve a védőnő igazolását csatoltam/nem csatoltam, vagy
25.5. a saját háztartásomban gondozott gyermek esetén a gyámhatóság erről szóló igazolását csatoltam/nem csatoltam, vagy
25.6. az eredeti parkolási igazolványomat bemutatom/nem mutatom be, vagy
25.7. a várakozási díj utólagos megfizetését igazoló átutalási megbízást vagy annak másolatát csatoltam/nem csatoltam, vagy
25.8. a díjfizető övezet területén működő sürgősségi betegellátást végző egészségügyi intézmény igazolását csatoltam/nem csatoltam. 
26. Pótdíj törlése iránti kérelemhez szükséges nyilatkozatok
26.1. Kérelmezőként hozzájárulok/ nem járulok hozzá a kérelemben, valamint a kérelem alátámasztásául csatolt dokumentumokban szereplő személyes adataim kezeléséhez. 
26.2. Kérelmezőként hozzájárulok/nem járulok hozzá ahhoz, hogy a kérelemben közölt személyes adataim ellenőrzése és a pótdíj törlésére való jogosultság feltételeinek a megállapítása céljából a közszolgáltató a személyiadat- és lakcímnyilvántartásból, a közúti közlekedési járműnyilvántartásból adatot igényeljen és adataimat a pótdíjak törlését tartalmazó nyilvántartásában ellenőrizze.
26.3. Kérelmezőként hozzájárulok/nem járulok hozzá ahhoz, hogy adataimat a közszolgáltató a pótdíjak nyilvántartásában ellenőrizze. 
26.4. A kérelmező és a gépjármű természetes személy üzembentartója vagy tulajdonosa nem azonos, ezért a kérelemhez csatoltam/nem csatoltam az üzembentartó hozzájárulását a neve és lakcíme kezeléséhez, valamint ahhoz, hogy személyes adatainak ellenőrzése és a kérelmező pótdíj törlésére való jogosultsága megállapítása céljából a közszolgáltató a személyi adat- és lakcímnyilvántartásból és a közúti közlekedési járműnyilvántartásból adatot igényeljen és az üzembentartó adatait a méltányossági pótdíj-törlések nyilvántartásában ellenőrizze.
26.5. A kérelmező és az a természetes személy, akire hivatkozva a kérelmező a pótdíj törlését kéri nem azonos, ezért a természetes személy kifejezett hozzájárulását a kérelemben és a csatolt dokumentumokban szereplő személyes – köztük egészségügyi – adatainak kezeléséhez, valamint ahhoz, hogy ezeket az adatokat a közszolgáltató a személyi adat- és lakcímnyilvántartásból történő lekérdezéssel ellenőrizze csatoltam/nem csatoltam. 

X.
Részletfizetés iránti kérelem
27. Részletfizetés iránti kérelem kiegészítő adatai[footnoteRef:3]: [3:  Kitöltendő a nyomtatvány 1-2. pontja] 

27.1. Hatósági bizonyítvánnyal igazolom[footnoteRef:4], hogy  [4:  A megfelelő kiválasztandó, x-el jelölendő.] 

O aktív korúak ellátására jogosult vagyok, 
O időskorúak járadékában részesülök,
O ápolási díjban részesülök,
O vakok személyi járadékában részesülök, 
O fogyatékossági támogatásban részesülök, 
O rendszeres gyermekvédelmi kedvezményben részesülő gyermeket nevelek,
O rendszeres gyermekvédelmi kedvezményben részesülök,
O pénzellátásban részesülő hadigondozott vagyok,
O nemzeti gondozott vagyok.
27.2. Részletfizetés iránti kérelem kiegészítő mellékletei
27.2.1. Az ellátást igazoló hatósági bizonyítványt csatoltam/nem csatoltam. 
27.3. A részletfizetés iránti kérelemhez szükséges nyilatkozatok: 
27.3.1. Kérelmezőként hozzájárulok/ nem járulok hozzá a kérelemben, valamint a kérelem alátámasztásául csatolt dokumentumokban szereplő személyes adataim kezeléséhez. 
27.3.2. Kérelmezőként hozzájárulok/nem járulok hozzá ahhoz, hogy a kérelemben közölt személyes adataim ellenőrzése és a részletfizetésre való jogosultság feltételeinek megállapítása céljából a közszolgáltató a személyi adat- és lakcímnyilvántartásból, és a közúti közlekedési járműnyilvántartásból adatot igényeljen. 
27.3.3. Tudomásul veszem, hogy ha a részletfizetéssel késedelembe esem és az esedékes részletet felszólítás ellenére 15 napon belül sem fizetem meg, úgy a teljes tartozásom egy összegben esedékessé válik.
Budapest, ……………………………………    	  ……………………………………………… 
                                       			Kérelmező aláírása  




INDOKOLÁS
az egyes önkormányzati rendeleteknek a parkolásüzemeltetési feladatok átszervezésével összefüggő módosításáról szóló önkormányzati rendelettervezethez
Általános indokolás
A közúti közlekedésről szóló 1988. évi I. törvény (a továbbiakban: Kkt.) állapítja meg a közutakon, valamint az állami és helyi önkormányzatok tulajdonában álló közforgalom elől el nem zárt magánutakon, tereken, parkokban és egyéb közterületeken kialakított várakozási területen járművekkel történő várakozás rendjére vonatkozó főbb szabályokat. A Kkt. kifejezetten felhív arra, hogy: „a lakott területeket, különösen a történelmi városrészeket, a műemléki és védett természeti területeket, továbbá a gyógy- és üdülőhelyeket forgalomszabályozási eszközökkel és megfelelő várakozási díjak alkalmazásával is fokozottan védeni kell a közúti közlekedés károsító hatásaitól”. A jogi szabályozásban többféle fogalommal – várakozási rend, parkolásüzemeltetés, fizető parkolás – körülírt, de alapvetően azonos tartalmú önkormányzati feladat megfelelő ellátása a lakott területek élhetőségét szolgálja. 
A Kkt. egyértelműen rögzíti, hogy a járművek helyi közutakon, valamint helyi önkormányzat tulajdonában álló közforgalom elől el nem zárt magánutakon, tereken, parkokban és egyéb közterületeken történő várakozása a helyi önkormányzat, vagy törvényben erre felhatalmazott közszolgáltató és a várakozási terület igénybevevője közötti polgári jogi jogviszony. A kijelölt várakozási területeken a járművel történő, várakozási célú használatáért várakozási díjat – adott esetben pótdíjat – kell fizetni.
A Budapest Főváros Közgyűlése kapott rendeletalkotási felhatalmazást arra, hogy a várakozási területek tekintetében megállapítsa
a) az egyes díjköteles várakozási területeket, valamint azok kategóriáját,
b) várakozási területenként vagy kategóriánként a díjköteles várakozási időszakot,
c) a fizetendő várakozási díj mértékét,
d) a díjköteles várakozás megengedett leghosszabb időtartamát,
e) a díjfizetés alól mentesítettek, valamint a kedvezményes várakozásra jogosultak körét, a kedvezményes várakozási díj mértékét, azzal, hogy a kedvezményes várakozásra jogosultak körének bővítésére a kerületi képviselő-testület jogosult.
A Magyarország helyi önkormányzatairól szóló 2011. évi CXXXIX. törvény (a továbbiakban: Mötv.) 16/A. §-a behatárolja azt a szervezeti kört, amelyen belül a várakozási (parkolási) közszolgáltatás ellátható. „A helyi közutakon, a helyi önkormányzat tulajdonában álló közforgalom elől el nem zárt magánutakon, valamint tereken, parkokban és egyéb közterületeken közúti járművel történő várakozási (parkolási) közszolgáltatást
a) a helyi önkormányzat,
b) kizárólag e közszolgáltatási feladat ellátására alapított költségvetési szerv,
c) 100%-os önkormányzati tulajdonban álló gazdasági társaság, továbbá e gazdasági társaság 100%-os tulajdonában álló gazdasági társaság,
d) önkormányzati társulás, vagy
e) a közterület-felügyelet
láthatja e, külön törvényben szabályozottak szerint.
A Képviselő-testület által választott megoldás az, hogy az önkormányzati feladatot a Polgármesteri Hivatal látja el. A jelen tervezet (a továbbiakban: Javaslat) a tárgykörben érintett önkormányzati rendeletek módosítását tartalmazza.
Részletes indokolás
Az 1. §-hoz
A Képviselő-testület szervezeti és működési szabályzata önálló alcímben rendelkezik az önkormányzati hivatalról, feladatai a hatályos rendelkezések között elszórtan kapnak helyet. A Javaslat arra vonatkozóan egészíti ki a testület szervezeti és működési szabályzatáról szóló önkormányzati rendeletet, hogy rögzítse: a Polgármesteri Hivatal polgári jogi jogviszonyokban is eljárhat, ebben az esetben a részletes szabályokat önkormányzati rendeletnek kell megállapítania.
Módosítani kell a szervezeti és működési szabályzat mellékleteit is, mivel az egyes átruházott hatáskörök tartalma változik.
A 2. és 3.§-hoz
Nem tartható hatályban olyan, valamely önkormányzati feladatról rendelkező önkormányzati norma, amely a megfogalmazása miatt törvénysértő. A Budapest Főváros XIV. Kerület Zugló Önkormányzat Képviselő-testületének a Zuglói Önkormányzati Rendészet feladatellátásról szóló 9/2014. (II. 18.) önkormányzati rendelete a közterület-felügyeletről szóló törvényben meghatározott feladatok ellátását sorolja fel a feladatkörök között. A Zuglói Önkormányzati Rendészet azonban nem látja el a törvényben foglalt feladatkörök mindegyikét, így a törvény 1. § (1) bekezdés b) pontjában foglalt a várakozási közszolgáltatás nyújtását sem.
A Javaslat azt eredményezi, hogy a rendelet a továbbiakban csak a Fővárosi Önkormányzat egyes feladatainak az átvállalásáról rendelkezik majd. 
A Mötv. 12. § (1) bekezdése szerint a nagyobb gazdasági teljesítőképességű, lakosságszámú települési önkormányzat számára előírt kötelező feladat- és hatáskör ellátását – annak egyetértésével – más települési önkormányzat vagy társulása önként akkor vállalhatja, ha azt
a) a lakossági igények indokolják,
b) gazdaságosabban és legalább változatlan szakmai színvonalon,
c) többlet állami támogatás igénybevétele nélkül
képes ellátni.
A feladat- és hatáskör vállalásáról a települési önkormányzat képviselő-testülete – a feladat- és hatáskör eredeti címzettjének előzetes egyetértése esetén – rendeletben dönt a feladat- és hatáskör vállalás tervezett időpontját megelőzően legalább három hónappal korábban. 
Mivel a rendelet megalkotása megtörtént, további feladat meghatározására pedig nincs sem szükség, sem rendeletalkotási felhatalmazás, ezért a Javaslat a rendelet törvénysértő tartalmát hatályon kívül helyezi.
A 5-11. §-hoz
A XIV. kerület közigazgatási területén a járművel várakozás rendjének kialakításáról és az üzemképtelen járművek tárolásának szabályozásáról szóló 26/2017. (VI. 26.) önkormányzati rendelet átfogó módosítására van szükség.
Ezeket a módosításokat nem csupán a feladatoknak a Képviselő-testület határozata szerinti más szervezeti keretrendszerben való megoldása indokolja. Nem nélkülözhető, hogy az önkormányzati rendelet részletesen szabályozza a kedvezményes várakozási hozzájárulásra való jogosultság megállapításának az eljárását. Az eljárási rendelkezéseket ki kell egészíteni az adatkezelési szabályokkal, amelyeknek a jelentős része eddig hiányzott. 
Függetlenül attól, hogy a kedvezményekre való jogosultságok feltételei nem változtak, ugyanazok és ugyanolyan igazolási kötelezettségek mellett juthatnak hozzá a kedvezményekhez, a módosítás jelentős terjedelmű.
A változások a már kiadott kedvezményre jogosító hozzájárulásokat nem érinti. Az eljárások 2020. január 1-jét követően indulnak az új szabályok szerint.
A 12. §-hoz
Hatálybaléptető rendelkezést tartalmaz.





2. melléklet a 123-…/2019. előterjesztéshez

Budapest Főváros XIV. Kerületi Önkormányzat Jegyzője
…/2019. (… ...) normatív utasítása
a Budapest Főváros XIV. Kerület Zuglói Polgármesteri Hivatal Szervezeti és Működési Szabályzatáról szóló 15/2018. (IX. 13.) jegyzői normatív utasítás módosításáról

1. Budapest Főváros XIV. kerület Zuglói Polgármesteri Hivatal Szervezeti és Működési Szabályzatáról szóló 15/2018. (IX. 13.) jegyzői normatív utasítás (a továbbiakban: SzMSz) 9. pontja a következő sorral egészül ki:
/A Hivatal alaptevékenységének kormányzati funkció szerinti megjelölése
Kormányzati funkciószám	Kormányzati funkció megnevezése/

	„045170
	Parkoló, garázs üzemeltetése, fenntartása”


2. Az SzMSz 15. pontja a következő m) ponttal egészül ki:
/Az önálló szervezeti egységek és belső tagozódásuk a következő/
„m)	A Városüzemeltetési Osztályon belül működik a Parkolás-ellenőrzési Csoport és az Eljárási Csoport.”
3. Az SzMSz a következő 31/A. ponttal egészül ki: 
„31/A. A Városüzemeltetési Osztály által ellátott feladat- és hatáskörök:
a) végzi a parkolás ellenőrzését, valamint a parkolási ellenőrök feladatvégzésének az ellenőrzését,
c) végzi a XIV. kerület közigazgatási területén a járművel várakozás rendjének kialakításáról és az üzemképtelen járművek tárolásának szabályozásáról szóló önkormányzati rendeletben a Polgármesteri Hivatal számára meghatározott feladatokat.”
4. Az SzMSz 1. melléklete helyébe az 1. melléklet lép. 
5. Ez az utasítás 2019. július 1-jén lép hatályba, és a hatálybalépését követő napon a hatályát veszti.

2




3. melléklet a 123-…/2019. előterjesztéshez
Okirat száma: ………………..

Módosító okirat
A Budapest Főváros XIV. Kerület Zuglói Polgármesteri Hivatal a Budapest Főváros XIV. Kerület Zugló Önkormányzata által 2017. február 23. napján kiadott, 2/2017-514006 számú alapító okirata az államháztartásról szóló 2011. évi CXCV. törvény 8/A. §-a alapján – a Képviselő-testület …/2019. (... ...) önkormányzati határozatára figyelemmel – a következők szerint módosul:
Az alapító okirat 4.4. pontjában foglalt táblázat a következő 13. sorral egészül ki: 
	13.
	045170
	Parkoló, garázs üzemeltetése, fenntartása


Jelen módosító okiratot 2019. július 1. napjától kell alkalmazni.
Kelt: Budapest, 2019. 
P.H.
Karácsony Gergely
polgármester

Egységes szerkezetbe foglalt szöveg
Okirat száma: 2/2019-514006
Alapító okirat
módosításokkal egységes szerkezetbe foglalva
Az államháztartásról szóló 2011. évi CXCV. törvény 8/A. §-a alapján a Budapest Főváros XIV. Kerület Zuglói Polgármesteri Hivatal alapító okiratát a következők szerint adom ki:
1. A költségvetési szerv
megnevezése, székhelye, telephelye
1.1. A közigazgatási szerv
1.1.1. megnevezése: Budapest Főváros XIV. Kerület Zuglói Polgármesteri Hivatal
1.2. A költségvetési szerv
1.2.1. székhelye: 1145 Budapest XIV. Pétervárad utca 2.
1.2.2. telephelyei;
	telephely megnevezése
	telephely címe

	1
	
	1145 Budapest, Pétervárad utca 11-17.

	2.
	
	1145  Budapest, Bácskai utca 53.

	3.
	
	1145 Budapest, Pétervárad utca 3.

	4.
	
	1144 Budapest, Kerepesi út 78/A.






2. [bookmark: bookmark2]A költségvetési szerv
alapításával és megszűnésével összefüggő rendelkezések
2.1. A költségvetési szerv alapítására, átalakítására, megszüntetésére jogosult szerv
2.1.1. megnevezése: Budapest Főváros XIV. Kerület Zugló Önkormányzata 
2.1.2. székhelye: 1145 Budapest, Pétervárad utca 2.
3. A költségvetési szerv irányítása, felügyelete
3.1. A költségvetési szerv irányító szervének
3.1.1. megnevezése: Budapest Főváros XIV. Kerület Zugló Önkormányzatának Képviselőtestülete
3.1.2. székhelye: 1145 Budapest XIV. kerület, Pétervárad utca 2.
4. [bookmark: bookmark3]A költségvetési szerv tevékenysége
4.1. A költségvetési szerv közfeladata: a Magyarország helyi önkormányzatairól szóló 2011. évi CLXXXIX. törvényben meghatározott közfeladatok ellátása.
4.2. A költségvetési szerv főtevékenységének államháztartási szakágazati besorolása:

	
	szakágazat száma:
	Szakágazat megnevezése

	1.
	841105
	Helyi önkormányzatok és társulások igazgatási tevékenysége




4.3.  A költségvetési szerv alaptevékenysége: A polgármesteri hivatal ellátja a Mötv-ben és a vonatkozó egyéb jogszabályokban a számára meghatározott feladatokat. Gondoskodik a helyi önkormányzat (valamint a helyi nemzetiségi önkormányzat) bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról. Budapest Főváros XIV. Kerület Zugló Önkormányzat irányítása alá tartozó gazdasági szervezettel nem rendelkező költségvetési szervek részére a jogszabályokban meghatározott pénzügyi-gazdasági feladatainak ellátása, a nem rendszeres személyi juttatások számfejtése. A Zuglói Egészségügyi Szolgálat állományába tartozó és állományba nem tartozó foglalkoztatottjai részére nem rendszeres személyi juttatások számfejtése. A Budapest Főváros XIV. Kerület Zugló Önkormányzata, Budapest Főváros XIV. Kerület Zuglói Polgármesteri Hivatal és települési nemzetiségi önkormányzatok házipénztárának üzemeltetése.

	
	Működtetési hely címe

	1. 
	1145 Budapest, Újvidék tér 3. 

	2. 
	1144 Budapest, Álmos vezér tér 9.

	3. 
	1144 Budapest, Kántorné sétány 7.

	4. 
	1141 Budapest, Álmos vezér útja 46. 

	5. 
	1147 Budapest, Fűrész u. 64-66. 

	6. 
	1144 Budapest, Ond vezér sétány 9-11.

	7. 
	1143 Budapest, Őrnagy u. 5-7.

	8. 
	1149 Budapest, Fráter György u. 15-17.

	9. 
	1148 Budapest, Padlizsán u. 11-13.

	10. 
	1149 Budapest, Egressy u. 69.

	11. 
	1148 Budapest, Wass Albert tér 12.

	12. 
	1145 Budapest, Erzsébet királyné út 35-37. 

	13. 
	1148 Budapest, Kaffka M. köz 2-6.

	14. 
	1146 Budapest, Hermina út 23.

	15. 
	1144 Budapest, Ond vezér park 5.

	16. 
	1144 Budapest, Újváros park 2.

	17. 
	1142 Budapest, Csáktornya park 1.

	18. 
	1148 Budapest, Lengyel u. 23.

	19. 
	1146 Budapest, Ajtósi Dürer sor 15.

	20. 
	1145 Budapest, Columbus u.11.

	21. 
	1147 Budapest, Telepes 32.

	22. 
	1146 Budapest, Ajtósi Dürer sor 37.

	23. 
	1144 Budapest, Újváros park 1.

	24. 
	1146 Budapest, Hermina út 9-15.

	25. 
	1142 Budapest, Ungvár u. 36. 


4.4. A költségvetési szerv alaptevékenységének kormányzati funkció szerinti megjelölése:
	
	Kormányzati funkciószám
	Kormányzati funkció megnevezése

	1. 
	011130
	Önkormányzatok és Önkormányzati hivatalok jogalkotó és általános igazgatási tevékenysége

	2. 
	013210
	Átfogó tervezési és statisztikai szolgáltatások

	3.  
	013360
	Más szerv részére végzett pénzügyi-gazdálkodási, üzemeltetési, egyéb szolgáltatások

	4. 
	016010
	Országgyűlési, önkormányzati és európai parlamenti képviselőválasztásokhoz kapcsolódó tevékenységek

	5. 
	016020
	Országos és helyi népszavazással kapcsolatos tevékenységek

	6. 
	016030
	Állampolgársági ügyek

	7. 
	041231
	Rövid időtartamú közfoglalkoztatás

	8. 
	041232
	Start-munkaprogram - Téli közfoglalkoztatás

	9. 
	041233
	Hosszabb időtartamú közfoglalkoztatás

	10. 
	042180
	Állat-egészségügy

	11. 
	106020
	Lakásfenntartással, lakhatással összefüggő ellátások

	12. 
	096015
	Gyermekétkeztetés köznevelési intézményben

	13. 
	045170
	Parkoló, garázs üzemeltetése, fenntartása



4.5. A költségvetési szerv illetékessége, működési területe: Budapest főváros XIV. kerület
4.6. A költségvetési szerv vállalkozási tevékenységének felső határa: a kiadási előirányzat 5 %-a.
5. [bookmark: bookmark4]A költségvetési szerv szervezete és működése
5.1. A költségvetési szerv vetőjének megbízási rendje: A polgármesteri hivatalt a jegyző vezeti. A jegyzőt a polgármester nevezi ki nyilvános pályázat alapján határozatlan időre.  Az egyéb munkáltatói jogokat a polgármester gyakorolja. A jegyző foglalkoztatási jogviszonya a közszolgálati tisztségviselőkről szóló 2011. évi CXCIX. törvény alapján közszolgálati jogviszony.  
5.2. A költségvetési szervnél alkalmazásban álló személyek jogviszonya:

	
	foglalkoztatási jogviszony
	jogviszonyt szabályozó jogszabály

	1.
	közszolgálati jogviszony
	A közszolgálati tisztségviselőkről szóló 2011. évi CXCIX. törvény

	2.
	munkaviszony
	A munka törvénykönyvéről szóló 2012. évi I. törvény




6. [bookmark: bookmark5]Záró rendelkezés
Jelen alapító okirat a törzskönyvi nyilvántartásba történő bejegyzés napján lép hatályba, ezzel egyidejűleg a költségvetési szerv 2013. április 25-én kelt, a Képviselő-testület 182/2013. (IV. 29.) számú normatív határozatával elfogadott alapító okiratát visszavonom.
Kelt: Budapest, 2019. 
Az államháztartásról szóló törvény végrehajtásáról szóló 368/2011. (XII. 31.) Korm. rendelet 5. § (4) bekezdése alapján a Magyar Államkincstár nevében igazolom, hogy jelen alapító okirat módosításokkal egységes szerkezetbe foglalt szövege megfelel az alapító okiratnak a Budapest Főváros XIV. Kerület Zuglói Polgármesteri Hivatal 2019. május … napján kelt, ………………………………………………………………… napjától alkalmazandó 1/2019-514006 okiratszámú módosító okirattal végrehajtott módosítása szerinti tartalmának.
Kelt: 
P.H.
Magyar Államkincstár



4. melléklet a 123-…/2019. előterjesztéshez

ALAPÍTÓI HATÁROZAT
Budapest Főváros XIV. Kerület Zugló Önkormányzat Képviselő-testülete a Zuglói Közbiztonsági Non-profit Korlátolt Felelősségű Társaság alapító okiratát a …./2019. ( …….) önkormányzati határozatával az alábbiak szerint módosítja:
Az alapító okirat 5. oldalán a „A társaság az önkormányzati parkolási rendszer üzemeltetését és a parkoló automaták üzemeltetését a Magyarország helyi önkormányzatairól szóló 2011. évi CXXXIX. törvény 23. § (5) bekezdés 3. pont és Budapest Főváros XIV. Kerület Zugló Önkormányzata Képviselő-testületének a XIV. kerület közigazgatási területén a járművel várakozás rendjének kialakításáról és az üzemképtelen járművek tárolásának szabályozásáról szóló 39/2015. (IX. 23.) önkormányzati rendelet alapján végzi.” szövegrész helyébe a „A társaság a parkolási rendszer üzemeltetésével összefüggő, önkormányzati rendeletben meghatározott feladatait az Önkormányzat és a társaság között létrejött közszolgáltatási szerződés alapján végzi.” szöveg lép.

Kelt: Budapest, 2019. 


……………….……………..………………………………
Budapest Főváros XIV. Kerület Zugló Önkormányzata
képviseli: Karácsony Gergely polgármester

Ellenjegyzem: 



JEGYZŐ


Hatósági Osztály


Általános Hatósági Csoport


ALJEGYZŐ


Képviselői és Koordinációs Csoport


Ügyfélszolgálati Csoport


Jegyzői Kabinet


Adó Osztály


Szociális Osztály


Jogi Osztály


Főmérnökség


Anyakönyvi és Népesség-nyilvántartási Csoport


Helyi Adó, Gépjárműadó Csoport


Ellenőrzési és Végrehajtási Csoport


Beruházási Csoport


Műszaki Csoport


Gazdasági Osztály


Pénzügyi és Költségvetési Csoport


Számviteli Csoport


Intézménygazdasági Csoport


Vagyongazdálkodási Csoport


Üzemeltetési Osztály


Informatikai Csoport


Gondnoksági Csoport


Humánpolitikai Csoport


Polgármesteri Kabinet


Gazdasági Kabinet


Ügyviteli Csoport


Építéshatósági Osztály


Lakáshasznosítási Csoport


Pályázati Csoport


Közkapcsolati és Információs Csoport


Alpolgármesteri Kabinet


Alpolgármesteri Kabinet


Alpolgármesteri Kabinet


Főépítészi Csoport


Városüzemeltetési Osztály


Parkolás-ellenőrzési csoport


Eljárási csoport























































































































